Senior amptenaar se ‘prokureursvriend’ toe nié prokureurBina Mfandifuna Masuku (44). Bina Mfandifuna Masuku, die meester van die hooggeregshof in Mpumalanga, en haar vriend bly in aanhouding nadat hulle vroeër vandag (Maandag) in die Mbombela-landdroshof op aanklagte van bedrog, korrupsie, geldwassery en oortredings van immigrasiewetgewing verskyn het. Volgens kapt. Dineo Lucy Sekgotodi, woordvoerder van die Valke, het dit aan die lig gekom dat Please Elvis Kgosiemang (35), Masuku se “prokureursvriend”, inderwaarheid nie ’n advokaat is nie en dat sy hom verkeerd aan die staat as ’n Suid-Afrikaner voorgestel het. Die departement van binnelandse sake se immigrasie-afdeling het nou hul ondersoek na sy status in die land afgehandel. Maroela Media het vroeër berig Masuku (44) is verlede week Donderdag aangekeer as deel van die Valke se ondersoek na beweerde korrupsie by die meesterskantoor in Mpumalanga. Die eenheid vir ernstige ekonomiese misdrywe is al sowat twee jaar lank besig met die ondersoek. Geld word glo van die eisersfonds gesteel. Masuku het glo eisers na Kgosiemang verwys om hul eise te verwerk. Sommige eisers het nooit hul geld gekry nie. Pleks daarvan het Masuku en Kgosiemang glo die geld gedeel. Kgosiemang is Vrydag in hegtenis geneem. Tot dusver word R1,7 miljoen wat aan agt families uitbetaal moes word, vermis. Volgens Sekgotodi word daar vermoed dat dié geld slegs die oortjies van die seekoei is. Gemeenskapslede met inligting word versoek om kapt. Mandla Mphephethe by 071 4813295 te kontak.